**FAFEN Press Release**

**این اے 120: ضمنی انتخاب میں غیر قانونی مہم اور مشاہدہ کاروں پر پابندیاں نمایاں پہلو رہے**

* **انتخابی قواعد و ضوابط کی خلاف ورزی میں اضافہ**
* **11پولنگ سٹیشنوں پر فافن کے مشاہدہ کاروں کو مشاہدے کی اجازت نہ ملی**

اسلام آباد، ستمبر 17، 2017: فری اینڈ فئیر الیکشن نیٹ ورک کی جانب سے قومی اسمبلی کے حلقہ این اے 120میں انتخابی عمل کے مشاہدے پر مبنی رپورٹ میں کہا گیا ہے کہ کم از کم ایک چوتھائی پولنگ سٹیشنوں کے باہر غیرقانونی پارٹی کیمپوں کی موجودگی پائی گئی جبکہ ایک تہائی پولنگ سٹیشنوں پر سیاسی جماعتیں اور امیدوار ووٹروں کو ٹرانسپورٹ فراہم کرتے ہوئے نظر آئے۔

انتخابی عمل میں قواعد و ضوابط کی خلاف ورزیوں کے ساتھ ساتھ الیکشن کمیشن کے اجازت ناموں کے حامل مشاہدہ کاروں کو اپنی ذمہ داریاں ادا کرنے سے روکنا اس ضمنی انتخاب کے نمایاں پہلو تھے۔ فافن نے 40 مشاہدہ کاروں کی مدد سے حلقے کے 220 پولنگ سٹیشنوں میں سے 113 پولنگ سٹیشنوں پر انتخابی عمل کا مظاہرہ کیا۔ سکیورٹی اہلکاروں نے 11 پولنگ سٹیشنوں پر فافن کے مشاہدہ کاروں کو انتخابی عمل کے مشاہدے کی اجازت نہیں دی جبکہ کم از کم 10 پولنگ سٹیشنوں پر گنتی کے عمل کے مشاہدے سے روکا گیا۔

مجموعی طور پر بلوچستان کے حلقہ این اے 260 میں ہونے والے گذشتہ ضمنی انتخاب کی نسبت حالیہ انتخاب میں انتخابی قواعد و ضوابط کی زیادہ خلاف ورزیاں دیکھنے میں آئیں۔ گذشتہ ضمنی انتخاب میں اوسطاً فی پولنگ سٹیشن 2.3 خلاف ورزیاں سامنے آئیں تھیں جبکہ اس انتخاب میں یہ اوسط بڑھ کر 4 خلاف ورزیاں فی پولنگ سٹیشن ہوگئیں۔ فافن کے مشاہدہ کاروں نے 24 پولنگ سٹیشنوں کے چار سو گز کی حدود میں سیاسی جماعتوں اور امیدواروں کے کیمپ موجود ہونے کی رپورٹیں ارسال کیں جبکہ 37 پولنگ سٹیشنوں کے باہر امیدوار ووٹروں کو ٹرانسپورٹ مہیا کرتے ہوئے نظر آئے۔ اسی طرح 152 پولنگ بوتھوں پر ووٹروں کے ہاتھوں میں ایسی انتخابی پرچیاں دکھائی دیں جن پر کسی سیاسی جماعت یا امیدوار کا انتخابی نشان بنا ہوا تھا۔ یہ سب امور انتخابی ضابطوں کی خلاف ورزی شمار ہوتے ہیں۔

خلاف ورزیوں کی زیادہ تر تعداد ووٹر کی شناخت کے عمل سے متعلق تھیں۔ 40 پولنگ بوتھوں پر انتخابی عملے کے ارکان ووٹر کی شناخت کے قواعد میں دیے گئے طریقہ کار سے انحراف کرتے ہوئے دکھائی دئیے۔ قواعد کے مطابق انتخابی عملہ ووٹ ڈالنے کے لیے آنے والے شہری کا شناختی کارڈ دیکھنے کے بعد اس کا نام بلند آواز میں پکارے گا اور اس کے بعد ووٹر فہرست سے اس کا نام کاٹ دے گا۔ فافن کے مشاہدہ کاروں نے 11 پولنگ بوتھوں پر خفیہ طریقے سے ووٹ ڈالنے کے حق کی خلاف ورزی ہوتے ہوئے دیکھی یعنی سیکریسی سکرین کے پیچھے کسی ووٹر کےساتھ دیگر افراد بھی نظر آئے۔ مزید برآں 129 پولنگ سٹیشنوں پر نتائج کا فارم 14 اور بیلٹ پیپر اکاؤنٹ فارم 15 کم تعداد میں پائے گئے۔